arnastofnun/IGC-2024 huggingface dataset:
Heimsklassa hryðjuverkamaður

Davíð Oddsson er með hrikalegri hryðjuverkamönnum fjármála. Kom upp óheftri frjálshyggju í peningaferli þjóðfélagsins. Kom upp gróðafíknum einkabönkum án regluverks og eftirlits. Þeir uxu þjóðinni yfir höfuð og gerðu hana gjaldþrota. Að þessu loknu gamlaðist Davíð, fór að tala af sér í sjónvarpi og heyra illa í síma. Hann sagði heiminum beinlínis, að Ísland mundi stela af honum peningum. Sagði okkur, að Rússar mundu fjármagna okkur. Hvorugt var rétt. Hrammur heimsins rotaði okkur og Rússar fóru að tala um Alþjóða gjaldeyrissjóðinn. Enginn terroristi er dýrari en einmitt Davíð Oddsson.
Sagan endurtekur sig

Robert Fisk segir í

Independent frá deilum Aþeninga um stríð þeirra við Spartverja. Vísar til sagnfræðingsins Þúkiðídes, sem skrifaði samtíða um Pelopsskagastríðin. Pólitíkusar Aþenu voru eins og vestrænir pólitíkusar nútímans. George W. Bush minnir á Kleón og Jacques Chirac á Diódótus. Níkías hershöfðingi barðist á þjóðfundinum gegn styrjöldum í fjarlægum löndum, en Alkíbíades ræðuskörungur hafði betur. Var Davíð Oddsson þess tíma. Aþenski flotinn var sendur til Sikileyjar, þar sem honum var gereytt eins og bönkum okkar. Nútímarök eru eins götótt og 2400 ára rök Aþeninga.
Enginn við stjórnvölinn

“Við erum öll tengd saman og enginn er við stjórnvölinn.” Það segir

Thomas Friedman í morgun í kjallaragrein um Ísland í New York Times. Greinin lýsir sigri og hruni frjálshyggju hjá íslenzkum bönkum. Hefur raunar lengi verið helzta grúppía frjálshyggjunnar. Telur þó nú, að einhver þurfi að vera við stjórnvölinn. Sósíalismi hefur því læðst inn um bakdyrnar hjá Friedman. Er enn þeirrar skoðunar, að hnattvæðingin haldi áfram, en vill nú fjölþjóðlega stjórn á henni. Í framhjáhlaupi grínast hann að Landsbankanum. Sem notaði á heimasíðunni orðið “óþægindi” um glatað fé á sparireikningum.
Samsæri eða smjörklípa

Samsæriskenning Agnesar Bragadóttur verður vinsæl. Snýst um, að samantekin ráð vestrænna seðlabanka hafi fellt bankana. Væntanlega er samsærið enn í gangi, Rússland og Norðurlönd fela sig að baki Alþjóða gjaldeyrissjóðsins. Þetta minnir á kenningar um morð Kennedy forseta og hrun tvíburaturnanna. Ætti að falla vel í geð þjóðar, sem kann vel að meta da Vinci lykilinn og kaleik undir Kerlingafjöllum. Með hverjum degi erfiðra gjaldeyrisviðskipta sem líður, fá samsæriskenningar byr undir báða vængi. Sumir túlka þetta sem smjörklípu Morgunblaðsins til að dreifa athygli frá innlendum terroristum.
Álver skila litlu

Álver eru ekki lausn á vanda Íslands. Hvorki í kreppum né á öðrum tímum. Fjarðarál býr til 70 milljarða verðmæti árlega. Þar af fara 65 milljarðar til erlendra eigenda. Samtals fara fimm milljarðar til innlends launafólks Fjarðaráls og til ríkisins. Er þá búið að draga kostnað ríkisins frá tekjum þess. Fimm milljarðar eru skítur á priki í samanburði við sjávarútveg og ferðaþjónustu. Auðvitað er ekkert vit í að fórna náttúru Íslands fyrir skuldasöfnun orkuvera. Miklu nær er að nota orku til að reisa gagnaver, sem lítið skaða náttúruna. Álversæði þjóðarinnar minnir á fjármálaæði hennar.
Sömu vinnubrögðin gömlu

Ekkert er talið neinum að kenna, ekki einu sinni Davíð. Makkað er um, að kvígildi flokka stjórni fjármálum eins og í gamla daga. Lokað er á fréttir um laun nýrra stjóra í bönkunum. Ráðherrarnir misnota þjóðnýtinguna. Enginn treystir Davíð, hann er gereyðingarvopn í síma og sjónvarpi. Samt hangir hann. Hver treystir Geir? Enginn treystir Fjármálaeftirliti, undirmálsliði frjálshyggjunnar. Hvernig ætla brennuvargarnir að flykkja þjóðinni um brunavarnir, þegar vinnubrögðin eru hin sömu gömlu. Eins og við ráðningu forstjóra sjúkratrygginga. Við sjáum brennuvargana í hverju horni.
Voru þeir ekki reknir?

Ég hélt, að greiningadeildir bankanna hefðu verið reknar. Svo er víst ekki. Greiningadeild Glitnis hefur gefið út nýtt álit á búskap þjóðarinnar. Hver bað um það? Hver hefur áhuga á greiningum Glitnis? Stjóri greiningadeildar Kaupþings er á mörgum síðum í Fréttablaðinu. Var ekki búið að leggja hann niður með hundruðum annarra bankamanna? Við þurfum enn að hlusta á gamla sargið í spunakörlum útrásar og alheimsbanka. Mér var fyrirmunað að skilja grúppíur fjölmiðlanna, sérstaklega markaðs- og viðskiptasíðna. Mér er enn fyrirmunað að skilja, að fjölmiðlar skuli enn draga fífl til álitsgjafar.
Minn vondi félagsskapur

Ég er í vondum félagsskap. Meirihluti þeirra, sem ég hitti eða heyri, eru stuðningsmenn Sjálfstæðisflokksins. Sameiginlegt með þeim er, að þeim finnst himinninn hafa hrunið og skilja það ekki. Þeir eru flestir rosalega reiðir út í Nató frænda. Reiðari út í hann en innlendu vargana. Vilja nota Rússa til að hefna sín. Ég skil ekki hvers vegna. Reyna að finna sökudólga í erlendum þætti kreppunnar. Eru sannfærðir um, að enginn hafi getað séð fyrir íslenzka hrunið. Þótt bjöllur hafi hringt úti um allt. Telja í lagi, að brunaliðið sé skipað sjálfum brennuvörgunum úr Sjálfstæðisflokknum.
Óhæfir braskarar lífeyris

Nokkrir forustumenn stærstu lífeyrissjóðanna ætluðu í samstarfi við Sigurð Einarsson og fleiri fjárglæframenn að eignast Kaupþing. Það tókst ekki, sem betur fer fyrir Kaupþing og lífeyrissjóðina. Þeir hafa óðfluga verið að færast frá upprunalegum tilgangi sínum. Þeir hafa verið of áhættusæknir sem lífeyrissjóðir. Og þeim er stjórnað af hópi braskara, sem hugsar of lítið um hagsmuni sjóðfélaga. Það mun koma í ljós, þegar lífeyrir verður greiddur út eftir áramót. Tilboð lífeyrissjóðanna í Kaupþing á að vera tilefni þess, að skipta um óhæfa stýrimenn og stjórnarhætti sjóða almennings í landinu.
Ameríska orðabókin

PATRIOT: Maður, sem vefur um sig bandaríska fánanum og veltist í svínastíu. Sem svarar öllum spurningum með því að syngja þjóðsönginn. ELITIST: Maður, sem hefur þekkingu til að fást við þjóðmál og ætti því að sitja í fangelsi. Til dæmis frambjóðendurnir Al Gore og John Kerry. MUSLIM: Kristinn maður, sem ekki tekur þátt í óðum ofsatrúarsöfnuði, er líklega skyldur Osama bin Laden eins og Barack Obama. ALIENS: Íbúar í New York og hinum borgunum í Evrópu. Íbúar í San Fransisco og aðrir hommar Asíu. DARWINISTS: Skæruliðar, sem hata biblíuna, hafa yfirtekið háskóla landsins og öll bókasöfnin líka.
Hamfarir raska ró minni

Hamfarir þriggja vikna hafa ruglað vinnuplanið hjá mér. Ég ætlaði að ganga frá fyrirlestraröð í fjölmiðlun. Þeirri tíundu í röðinni. Áður var ég með raðir um Blaðamennsku, Fréttir, Rannsóknir, Textastíl, Ritstjórn, Nýmiðlun, Framtíð, Forsögu og Umræður. Nýja röðin fjallar einfaldlega um árið 2008 í alþjóðlegri fjölmiðlun. 25 fyrirlestrar um Wiki og Google, Twitter og eBay, FaceBook og MySpace, Flickr og YouTube, Linux og InnoCentive. Um sjónvarp,

prentmiðla og blogg. Um þetta hafa nýlega birzt merkar bækur og greinar í fjölmiðlum. Þetta hefur orðið að bíða í hamförunum, en fer nú aftur í gang.
Þú ert hæddur og smáður

Þú ert hæddur og smáður. Hlegið er að þér. Þú trúðir álfasögum um snilli sjónhverfingamanna í fjárglæfrum. Þú trúir, að Gordon Brown hafi búið til hrunið. Þú eyddir og spenntir, sumpart á myntkörfulánum. Þú sparaðir, sumpart í ævintýrasjóðum fjárglæframanna. Núna ertu hissa, að þetta skuli flest vera glatað. Ríkisstjórnin lofar, að hún bæti þér skaðann, en hún mun ekki standa við það. Það er eðli pólitíkusa að ljúga. Þú ert gjaldþrota. Þú þorir ekki út í heim, kortin verða kannski klippt og þér kastað út úr mollinu. Sættir þig líka við, að brennuvargarnir séu áfram í brunaliðinu.
Mont og prump að baki

Ingibjörg Sólrún Gísladóttir gerði mistök, þegar hún tók hugmynd Halldórs Ásgrímssonar um Öryggisráðið upp á sína arma. Davíð Oddsson var aldrei spenntur fyrir því, þegar hann var utanríkis. Ingibjörg hefur hins vegar gengið berserksgang í málinu. Svo mjög, að ráðuneyti hennar var vanbúið að gæta hagsmuna okkar í hruninu. Sendiherrarnir í Bretlandi og Danmörku vissu ekki, hvað þeir áttu að gera og hefðu ekki kunnað það. Mjög ólíkt því, sem var í þorskastríðinu, þegar spunakarlar okkar gengu berserksgang. Þetta var alltaf mont og prump, en varð fyrir rest að skrípó fyrirlitinnar þjóðar.
Örvænting Sjálfstæðisfólks

Hversu lengi hyggst Flokkurinn reyna á þolinmæði vora? Flestir, sem nú senda mér tölvupóst, eru Sjálfstæðis. Þeir, senm gráta hæst, kusu bjartsýni Flokksins og frjálshyggju hans. Töpuðu tugum milljóna á hlutabréfakaupum. Ég hef væga samúð með sumum, sem væla hæst um illa meðferð á sér. Þeir kusu yfir okkur Flokkinn og frjálshyggjuna. Þegar hvort tveggja hrynur, veina þeir og heimta, að skattgreiðendur bjargi sér. Bak við tvo stóru dólgana, Flokkinn og frjálshyggjuna, eru flokksfíflin, sem nú tapa fé. Kannski kjósa þeir skynsamlegar næsta sinn. Þolinmæði þjóðarinnar hlýtur senn að þrjóta.
Brezka flughernum boðið

Skrítið er, ef Bretland ætlar að tryggja loftvarnir Íslands í eina viku í desember. Okkur stafar ekki hætta af Rússlandi að sinni. Okkur stafar ekki hætta af neinu öðru ríki en einmitt Bretlandi. Það hefur stundað hryðjuverk á íslenzkum efnahag. Hefur kippt fótunum undan Kaupþingi og sett Ísland í efnahagslega herkví. Hefur fryst viðskipti með gjaldeyri, svo að greiðslur berast ekki hingað. Efnahagsleg hryðjuverk Bretlands hljóta að hindra komu herflugsveitar frá Bretlandi í desember. Landsfeður okkar hafa ögrað þjóð sinni á ýmsa vegu. Geta ekki til viðbótar boðið brezkum flugher hingað.
Ópersónulegir sökudólgar

Ef við sleppum öllum mannanöfnum í réttlátri leit að sökudólgum, komum við fyrst að frjálshyggjunni. Fyrir aldarfjórðungi dreifðist hún um Bandaríkin og síðan um allan heim, til dæmis í Alþjóða gjaldeyrissjóðinn. Hér var hún stjórnarstefna Sjálfstæðisflokksins í tvo áratugi. Bönkum var hleypt lausum og stofnað bitlaust Fjármálaeftirlit Vökudrengja. Flokksgreifinn sjálfur settur í Seðlabankann. Öllum þessum stofnunum stýra fyrrum Vökudrengir, sem eru núverandi lykilmenn í Sjálfstæðisflokknum. Sjálfstæðisflokkurinn og frjálshyggjan brutu gömlu rammana. Það framkallaði hrun fullveldis okkar.
Þessi fáokun er máttlaus

Fyrir tíu árum hefði sameining Fréttablaðsins og Morgunblaðsins í eitt fyrirtæki verið tilræði við prentfrelsi. Svo er ekki lengur. Prentmiðlar hafa misst tök á umræðunni. Hún fer núna að mestu leyti fram á vefnum, í bloggi nafngreindra aðila. Á prenti birtist efni hagsmunaaðila, sem enginn les. Dagblöð og ljósvakamiðlar stýra enn fréttum, en eru háð bloggi. Ef frétt er röng eða vilhöll, er hún tætt í bloggi. Það takamarkar möguleika hefðbundinna fjölmiðla á að gæta hagsmuna eigenda. Færsla fjölmiðlunar til einstaklinga gerir óþarfar fyrri áhyggjur af aukinni fáokun fjölmiðlanna.
Skynsemi Þorgerðar Katrínar

Þorgerður Katrín Gunnarsdóttir hefur talað skynsamlegast á Alþingi um hina nýju kommissara brunavörzlu og bankagæzlu. Hún telur fráleitt að þeir séu pólitísk kvígildi eins og hingað til hefur tíðkazt. Er notað enn í aðgerðum brennuvarga Fjármálaeftirlitsins. Hún telur réttilega, að það hindri traust fólks á aðgerðunum. Bezt er að skipa nefnd alveg óháðra og vel menntaðra hagfræðinga og peningafræðinga. Þeim verði falið að ráða bankastjóra, framkvæmdastjóra og bankaráð nýrra ríkisbanka. Hýenur stjórnarflokkanna girnast bráðina, eru komnar á kreik og þær þarf að stöðva umsvifalaust.
Geir blekkir stöðugt

Dag eftir dag hefur Geir Haarde sagt, að ástandið sé viðráðanlegt. Svo er ekki. Ísland er hatað land í mörgum löndum Evrópu. Vaxandi þrýstingur er á toppgreiðslu af hálfu Íslands, ekki bara greiðslu einnar upphæðar á hvern bankareikning. Að baki kröfunnar er hinn illræmdi Alþjóða gjaldeyrissjóður, sem telur slíkar greiðslur æðri en líf og tilvera okkar. Við eigum stuðning Vesturlanda ekki vísan í heimi, sem snýst um fé, ekki um fólk. Gjaldeyrir úr frjálsum viðskiptum okkar er enn frystur. Terroristalög gilda enn. Við þurfum ekki bara lán frá Rússum, við þurfum líka vöruskipti við þá.
Söguskoðun Fréttablaðsins

Dæmd til að mislukkast er tilgáta Fréttablaðsins um, að yfirtaka Glitnis hafi orsakað hrun Íslands. Egill Helgason hefur réttilega sagt, að það sé eins og að kenna morði Franz Ferdinands erkihertoga um heimsstyrjöldina fyrri. Laukrétt hjá honum er, að Glitnismálið var bara kornið sem fyllti mælinn. Undirliggjandi var helsjúkt fjármálakerfi, sem hlaut að hrynja. Frjálshyggja án regluverks og eftirlits. Erlendir fjölmiðlar hafa áttað sig á, að allt Ísland var orðið að vogunarsjóði. Sú söguskoðun mun blífa, ekki söguskoðun Fréttablaðsins. Hrunið var ekki tilviljun, heldur óhjákvæmilegt.
Margir dagar á forsíðunni

Grein Eiríks Bergmanns Einarssonar er enn á forsíðu guardian.co.uk. Hefur verið þar marga daga í röð vegna stöðugrar þáttöku lesenda í umræðum um hana. Fyrirsögnin á forsíðunni er: “

Við vorum svikin af Bretum og erum reið“. Þessi grein hefur ein og sér gert málstað Íslands meira gagn en samanlagður spuni íslenzkra stjórnvalda. Hún er þarna í skjóli dagblaðsins Guardian, sem er eitt bezta dæmi heimsins um mikilvægi prentfrelsis.
Sannfærðir ofsatrúarmenn

Skæðadrífa aðvarana lamdi seðlabankastjóra og forsætisráðherra okkar í þrjú ár. Mætustu fjármála- og hagfræðingar í útlöndum sögðu, að gandreiðin mundi enda með skelfingu. Þar á meðal er nýbakaður nóbelsverðlaunamaður, Paul Krugman. Landsfeður okkar og hagfræðingar þeirra hafa í þrjú ár kosið að hunza allar aðvaranir. Sama er að segja um eftirlitið í Seðlabankanum og Fjármálaeftirlitinu. Það var frjálshyggjuliðið úr Vöku. Davíð Oddsson og Geir Haarde eru ofsatrúarmenn, sem flutu viljandi sofandi að feigðarósi. Voru sannfærðir frjálshyggjumenn. Trúðu Hannesi, að hún væri skotheld.
Geir og Strauss-Kahn

Ríkisstjórnin hefur undanfarnar vikur ráðizt gegn kreppunni þvert gegn ráðum Alþjóða gjaldeyrissjóðsins. Hefur einkum reynt að verja hag annarra en hlutafjáreigenda. Hún hefur víkkað og eflt hlutverk Íbúðalánasjóðs, sem Alþjóða gjaldeyrissjóðurinn hatar. Hún hefur þjóðnýtt alla banka landsins. Hún hefur ítrekað lofað að láta kreppuna koma sem minnst niður á þeim, sem minnst mega sín. Það eru skuldunautar, lífeyrisþegar og sparifjáreigendur. Þetta eru þeir, sem Alþjóða lífeyrissjóðurinn vill að beri þyngstar byrðar. Himinn og haf er milli Geirs Haarde og Dominique Strauss-Kahn sjóðsstjóra.
Varanlegur trúnaðarbrestur

Ríkisstjórnin hámarkar þjáningu þjóðarinnar og óvinsældir sínar. Stjórnin gefur daglega færi á nýjum og svartari fréttum. Hún hrekst úr einu vígi í annað. Daglega segir hún stöðuna vera þolanlega. Á nærri hverri nóttu kemur í ljós, að svo er ekki. Ríkisstjórnin þarf þá að búa til nýja þolanlega lygasögu handa fólki. Þetta flokkast undir áfallahjálp, sem er gagnslaus. Þjóðin þarf alvöruhjálp, sem ríkisstjórnin getur ekki veitt. Hún er einn helzti brennuvargurinn. Þjóðin getur ekki sætt sig við, að brennuvargar hafi forustu í brunavörnum. Geir vinnur sér aldrei aftur traust fólks.
Sjóðurinn drepur Flokkinn

Niðurstaðan getur orðið sú, að Sjóðurinn drepi Flokkinn. Gerist, ef Alþjóða gjaldeyrissjóðurinn verður ráðandi trúfélag næstu tveggja ára. Þá verðum við illa stödd í kosningunum eftir hálft þriðja ár. Þá mun ríkja hér vesöld og fjöldagjaldþrot, grimmdarhatur á landsfeðrunum. Fólk verður þá búið að þræla fyrir Gordon Brown allan tímann. Góð leið til að losna alveg við Sjálfstæðisflokkinn. Oft er sagt, að minni sé stutt í pólitík, jafnvel bara þrír mánuðir. En hallæri fólks verður verra í kosningabaráttunni en það er nú. Geir Haarde óttast fylgisbrest og er skíthræddur að semja við Sjóðinn.
Rússalánið verður frábært

Skilyrði Rússa fyrir gjaldeyrisláni verða mun mildari en skilyrði Alþjóða gjaldeyrissjóðsins. Skilyrði Rússa verða ekki pólitísk, en skilyrði Sjóðsins verða þrælpólitísk. Þau koma beint úr hjarta frjálshyggjunnar. Fela í sér, að við borgum allt, sem Gordon Brown rukkar. Sem er fráleitt. Ef Ísland fær gjaldeyrislán frá Rússum ber Geir að setja í frost ráðagerðir um að greiða nokkrar bætur til Bretlands. Gordon Brown setti Kaupþing á hausinn, beitti okkur hryðjuverkalögum, frysti tekjur íslenzkra fiskveiða. Við getum til viðbótar þurft að semja við Rússa um vöruskipti. Væri flott.
Allir verða veðsettir

Ríkisstjórnin er að veðsetja ykkur öll, börn ykkar og barnabörn. Allt sem kemur inn í kassann, verður látið renna til Bretlands. Þetta er skilyrði Alþjóða gjaldeyrissjóðsins. Hann vill að við borgum Bretum meira en sem nemur lagalegri skyldu okkar. Hann þjónustar Gordon Brown, sem er stóri karlinn. Brown er þegar kominn með klær í útflutningstekjur útgerðarinnar. Ekkert verður aflögu til að laga stöðu ykkar. Árum saman. Í heilan áratug. Lengur. Það er aðferð Sjóðsins. Ríkisstjórnin þorir ekki að segja ykkur frá því. Vestrænt samstarf hefur gersamlega brugðizt þessari heimskustu þjóð.
Íhaldskóngurinn kemur

Fararstjóri hins íhaldssama meirihluta hæstaréttar Bandaríkjanna verður í heimsókn hér á laugardaginn. Antonin Gregory Scalia flytur erindi í Háskóla Íslands. Fer fyrir þeim meirihluta, sem túlkar ekki stjórnarskrána út frá aðstæðum hvers tíma. Svo sem kvenréttindum og afnámi dauðarefsingar. Er eins konar Jón Steinar Gunnlaugsson dómsins, hæðir meðdómarana með fullu nafni. Leggur áherzlu á einkalífið og á í sífelldri styrjöld við sjónvarp. Neitar að víkja sæti vegna tengsla. Róttækni Scalia hindrar hægri vænginn í að ná eins sterkum tökum á dómvenju og ætla mætti af fjölda hægri dómara.
Frysta útflutningstekjur

Gordon Brown og Alþjóða gjaldeyrissjóðurinn vilja, að íslenzka ríkið borgi brezkum sparifjáreigendum umfram lagalegar skuldbindingar. Gordon Brown rústaði stærsta banka Íslands í hefndarskyni. Nú segir Fréttablaðið, að hann frysti jafnvel gjaldeyristekjur sjávarútvegsins. Sjóðurinn á ekki að styðja tuddann í þessu. Sjóðurinn á ekki að gera kröfu til ríkisins á greiðslum fyrir einkafyrirtæki umfram lagalegar skuldbindingar. Að hann skuli nefna það sýnir, að hann er vestræn glæpastofnun, sem þjónar stóru körlunum. Alþjóða gjaldeyrissjóðurinn stefnir að gjaldþroti Íslands.
Daglega í fínum málum

Daglega segir Geir Haarde, að morgundagurinn verði nokkurn veginn með eðlilegum hætti í utanríkisviðskiptum. Nýr morgunn rís upp og viðskipti við útlönd eru ævinlega í tómu tjóni. Enginn gjaldeyrir er til í landinu, þótt menn hafi montað sig af átta mánaða sjóði. Boðnir eru peningar, sem hann segist ekki þurfa enn. Hann veit vel í dag, að ekki verður til gjaldeyrir á morgun. Hvers vegna er hann þá að ljúga þessu dag eftir dag? Hver lygi sargar af traustinu. Hann hefur misst sambandið við veruleikann eða hefur aldrei haft það. Yfirlýsingar hans og Björgvins vekja ekki traust.
Geir þarf að safna kjarki

Fjármálum Íslands verður ekki bjargað með Davíð Oddssyni í Seðlabankanum. Hann er gereyðingarvopn. Groddatal hans er þjóðinni fjárhagslega ofviða, svo sem boðuð vanskil og boðað rússagull. Hindraði jafnvel sinfóníuferðina. Sjálfstæðisflokkurinn tekur ábyrgð á Davíð og neitar að láta hann fjúka. Þar með er Flokkurinn líka orðinn að þjóðarvanda. Fjármálum þjóðarinnar verður þannig aldrei bjargað með Flokknum í ríkisstjórn. Flokkurinn og Davíð eru síamstvíburar hrunsins. Geir Haarde þarf nú að safna kjarki.
Land hins vígreifa greifa

Burma er hitt landið, þar sem seðlabankastjórinn er ekki hagfræðingur. Allir seðlabankastjórar heimsins eru betur menntaðir en Davíð Oddsson. Jafnvel sá í Simbabve. Erlendir sérfræðingar segja, að Davíð njóti einskis trausts. Hann hefur hvatvíslega boðað vanskil og rússagull. Og með því valdið náttúruhamförum. Við getum ekki lengur staðið undir því að hafna lærdómi og fagmennsku. Getum ekki lengur haft tröllatrú á þessum vígreifa greifa Flokksins. Flokkurinn og Geir geta ekki haldið áfram að sökkva Íslandi með gereyðingarvopni í Seðlabankanum.
Tékkinn er í póstinum

Loforð Geirs Haarde og Björgvins Sigurðssonar á frægum Iðnó-fundum hafa fæst verið efnd. Kortaviðskipti virka að vísu innanlands, en ekki erlendis. Gjaldeyrisviðskipti eru í slíku tjóni, að það er eins og enginn átta mánaða gjaldeyrissjóður sé til. Yfirfærsla gjaldeyrislána hefur ekki verið efnd. Fólk fær rosalega reikninga.. Ég þekki aðferðina. Hún hét áður “Tékkinn er í póstinum”, nú “Tölvan bilaði”. Þeir eru að útvega sér frið til næsta dags. Ég trúði ekki loforðum þeirra, trúi enda ekki einu orði pólitíkusa. En sannir Íslendingar trúa frá degi til dags og skilja ekki neitt í neinu.
Þegiðu og borgaðu

Þegar ríkisstjórn sendir tillögu sína til Alþjóða gjaldeyrissjóðsins, á hún að vera svona: 1. Við ætlum ekki að einkavæða Íbúðalánasjóð. 2. Við ætlum ekki að rústa velferðarkerfinu. 3. Við ætlum ekki að halda okurvöxtunum. 4. Við ætlum ekki að verðlauna hlutafjáreigendur. 5. Við ætlum ekki að verðlauna Gordon Brown. 6. Við ætlum ekki að taka mark á neinum nýjum tillögum Alþjóða gjalderyissjóðsins. 7. Við ætlum að búa til regluverk og eftirlit. Þýðing textans á ensku: “Shut up and pay”. Annað er ekki hægt að segja málefnalega í stöðunni. Rússar verða örugglega skárri en Sjóðurinn.
Sigurganga hins brottrekna

Fjármálaráðherra hefur skipað eitt kúgilda sinna í stjórn Glitnis, Sigmund Sigurgeirsson. Ráðgjafi Árna Mathiesen var rekinn frá útvarpinu fyrir ósæmilegan fréttaflutning. Það var að mati Boga Ágústssonar og fleiri, þar á meðal Dóru Ingvadóttur, lögfræðings útvarpsins. Í kjölfarið tók ráðherra kvígildið í faðm sér og gerði að ráðgjafa. Það hefur nú fengið aukadjobb í brunaliði brennuvarga. Spillingin blómstrar sem aldrei fyrr.
Alræði brennuvarga

Daglega sýnir fjármálaeftirlitið vanhæfni sína. Það ræður brennuvarga í mikilvægar eftirlitsstöður nýju bankanna, yfirmenn fjárglæfranna í gömlu bönkunum. Það skipar pólitískt lituð bankaráð eins og í gamla daga. Þetta kemur til viðbótar ábyrgð fjármálaeftirlitsins á sjálfu bankahruninu. Sú ábyrgð verður ljósari með degi hverjum. Eftirlitið lék sér að excel-skjölum um eiginfjárstöðu meðan bankarnir flugu á hausinn. Allar tölur í excelnum voru ímyndaðar. Mestu mistök ríkisstjórnarinnar í hruninu eru að fela hinni furðulegu stofnun alræðisvald í brunaliðinu. Sjálfum brennuvörgunum.
Ferlega frábær greifi

Hálfum salnum vöknaði um augu, þegar Kjartan Gunnarsson sagði innvígðum sjálfstæðismönnum frá vonzku Davíðs. Síðan föðmuðust Kjartan og Geir Haarde innilega við tryllt fagnaðarlæti múgsins. Kaflaskipti voru í sögunni. Geir hafði loksins tekið við af Davíð. Hannes skellti hurðum. Flokkurinn hóf nýtt líf. Daginn eftir sagði Kjartan, að hann hefði ekki verið að tala um Davíð, sem væri ferlega frábær. Sagði þó ekki um hvern, sennilega karlinn í tunglinu. Allt í einu var Davíð aftur kominn til áhrifa í flokknum. Gamlir lénsmenn greifans grétu af gleði. Flokkurinn er leikhús tilfinninganna.
Sjóðurinn hrósaði eftirlitinu

Efst á

óskalista Alþjóða gjaldeyrissjóðsins 4. júlí 2008 var einkavæðing Íbúðalánasjóðs. Ef farið hefði verið eftir því, væri samfélagið nú í rúst. Næstefst á óskalistanum var niðurskurður félagslegrar velferðar. Það þriðja var, að vöxtum verði áfram haldið háum. Allt þetta kom fram í skýrslu hans um Ísland 4. júlí 2008. Í þeirri sömu skýrslu er þó einu hrósað, frábæru eftirliti með íslenzkum bönkum. Af því má ráða, að sjóðurinn er gersamlega ófær um að gefa okkur nein ráð af viti. Alþjóða gjaldeyrissjóðurinn er skipaður frægum rugludöllum, sem alls ekkert hafa lært á alræmdum ferli.
Misjöfn þjóðnýting

Í Bretlandi leggja fjölmiðlar mikla áherzlu á, að kaup ríkisins á hlutafé í þremur stærstu bönkunum sé háð afnámi ofurlauna. Sagt er, hver nýju launin séu. Hér spyrja fjölmiðlar ekki einu sinni svo viðkvæmra spurninga. Fátt er því upplýst um laun, fríðindi og bónusa nýrra bankastjóra og bankaráða og framkvæmdastjóra. Þetta er munur á grónu lýðræðisríki, Bretlandi, og bananaríkinu Íslandi. Þar er flest opið fyrir fólki, en hér er nánast allt leyndó. “Af samkeppnisástæðum” yrði svarið, ef spurt væri. Því meira sem Ísland fer á hausinn, því meira er allt eins og áður. Spilling og ógegnsæi.
Brennuvargar í brunaliði

Hvarvetna sé ég gömlu brennuvargana í brunaliðinu. Hannes Hólmsteinn og Davíð Oddsson eru enn í Seðlabankanum. Geir Haarde er enn í Stjórnarráðinu. Fjármálaeftirlitið ræður gömlu stjórana í skilanefndir og eftirlit. Bjöggarnir og aðrir útrásarvíkingar eru eina deild varganna, sem fær ekki að vera með í brunaliðinu. Þeir hafa raunar öðrum hnöppum að hneppa í útlöndum. Brunaliðið nýtur einskis trausts, því að alls staðar glittir í brennuvargana. Hér verður ekki hægt að slökkva neina elda að gagni, nema til skjalanna komi brunaverðir, sem ekki eru með níðþunga fortíð á bakinu.